
የቤኒሻንጉል ጉሙዝ ክልል መንግስት ሲቪል ሰርቪስ ቢሮ 
የአስተዳደር ፍ/ቤት ዳኞች አስተዳደር መመሪያ ቁጥር 06/2018
ህዳር/2018 ዓ.ም
 አሶሳ

መግቢያ፤
የክልል ሲቪል ሰርቪስ ቢሮ አስተዳደር ፍ/ቤት ዳኞች ግልጽ፣ ገለልተኛ እና ተአማኒነት ባለው አሰራር የሚመደቡበትን ሥርዓት መዘርጋት፣የዳኝነት ነጻነት፣ገለልተኛነት፣ተጠያቂነትን ለማረጋገጥ፣ ዳኞች ሥራቸውን ካለማንም ተጽዕኖ ነጻ በመሆን የዳኝነት አገልግሎትን በተጠያቂነት መንፈስ እንዲያከናውኑ የህግ ስርአት መዘርጋት በማስፈለጉ ነው፡፡
በመሆኑም የአገልግሎት አሰጣጥ እና የጉዳዮች ፍሰት አስተዳደርን በአግባቡ ለመምራት፣ የዲሲፕሊን እና ቅሬታ ጉዳዮችን በህግ ማዕቀፍ መወሰን እና ማረጋገጥ አስፈላጊ ሆኖ በመገኘቱ፣ የዳኝነት ሥርዓት የሕግ በላይነትን ያስከበረ እና የተገልጋይ አመኔታ ያተረፈ፣ ቀልጣፋና ውጤታማ፣ ጥራት ያለው አገልግሎት መስጠት አስፈላጊ በመሆኑ በክልል መንግሥት ሠራተኞች አዋጅ ቁጥር 208/2ዐ17 አንቀጽ 121 ንዑስ አንቅጽ 4 ድንጋጌ መሠረት የክልሉ ሲቪል ሰርቪስ ቢሮ የአስተዳደር ፍ/ቤት ዳኞች አስተዳደር መመሪያ አውጥቷል፡፡

ክፍል አንድ 
አንድ ጠቅላላ ድንጋጌዎች
1. አጭር ርዕስ
ይህ መመሪያ "የአስተዳደር ፍ/ቤት ዳኞች አስተዳደር መመሪያ ቁጥር 06/2018" ተብሎ 
  ሊጠቀስ ይችላል፡፡

2. ትርጉም
የቃሉ አግባብ ሌላ ትርጉም የሚያሰጠው ካልሆነ በስተቀር በዚህ መመሪያ ውስጥ፡-

1. “አዋጅ” ማለት የክልሉ መንግሥት ሠራተኞች አዋጅ ቁጥር 208/2017 ሲሆን በአዋጁ የተሰጡ ትርጓሜዎች ለዚህ መመሪያ ያገለግላል፡፡

2. “ደንብ” ማለት የክልሉ መንግሥት ሠራተኛ የመልካም ስብዕና ግንባታ፤የዲስፕሊን አፈፃፀምና የቅሬታ አቀራረብ ቁጥር 182/2018 የተሰጡ ትርጓሜዎች ለዚህ መመሪያ ያገለግላል፡፡
3. "ተጠሪ ዳኛ" ማለት የክልል ሲቪል ሰርቪስ ቢሮ አስተዳደር ፍ/ቤት የሚያስተባብር፣ በኃላፊነት የሚመራ እና የዳኝነት ስራን የሚያከናውን ሰው ነው፡፡
4. "ዳኛ" ማለት በክልል ሲቪል ሰርቪስ አስተዳር ፍ/ቤት የዳኝነት ስራ የሚያከናውን ሰው ነው፡፡
5. “ችሎት” ማለት የአስተዳደር ፍ/ቤቱ ለተገልጋዮች የዳኝነት አገልግሎት የሚሰጥበት ማስቻያ ቦታ ነው።
6. "አስተዳደር ፍርድ ቤት" ማለት የክልል ሲቪል ሰርቪስ ቢሮው አስተዳደር ፍ/ቤት ነው፡፡
7. "ኮሚቴ" ማለት በዚህ መመሪያ በተሰጠ ስልጣን መሰረት በአስተዳደር ፍ/ቤት ጉባኤ የተቋቋመ አካል ነው፡፡
8. "የአስተዳደር ሠራተኛ" ማለት ከዳኞች ውጭ ማንኛውንም የአስተዳደር ፍ/ቤት   ሰራተኛን ያጠቃልላል፡፡
9. "የዳኝነት ስነ-ምግባር ጥሰት/ጉድለት" ማለት በዳኞች ሥነ-ምግባርና የዲሲኘሊን ክስ ሥነ-ሥርዓት ድንጋጌ ላይ የስነምግባር ጥሰት/ጉድለት የተባለ ድርጊት ነው፡፡
10.  “የዲሲፕሊን ጥፋት” ማለት በዲሲፕሊን እና በስነምግባር ጉድለት የተሰራ ጥፋት ሲሆን በገንዘብ፣ በአማላጅ፤ በዘመድ አዝማድ፣ በኃይማኖት፤ በዘር፤ በጾታ፣ በፖለቲካ አመለካከት ልዩነት በማድረግ መስራት ወይም ባለጉዳይን ማጉላላት ያካትታል፡፡
11. "የሥራ ችሎታ ማነስ"ማለት ዳኛ ተገቢ የሆነ ዕውቀት፣ክህሎት፣የባህሪ ወይም አካላዊ ችሎታ ይዞ ባለመገኘቱ በተመደበበት ስራ ላይ ተገቢው የአቅም ማጎልበት ስልጠናዎች ተሰጥተውት ካልተሻሻለ እና የስራ አፈጻጸም ውጤቱ በተከታታይ ለሁለት ጊዜ ከሚጠበቀው ውጤት በታች ሆኖ ሲገኝ ነው፡፡
12. “የጉዳዮች ፍሰት አስተዳደር” ማለት አስተዳደር ፍ/ቤት የቀረቡ ጉዳዮችን ሂደት በተቀላጠፈ መንገድ መምራት የሚያስችል አስተዳደራዊ ዘዴ ማለት ነው፡፡
13. “ቀጠሮ” ማለት በጉዳዮች ሂደት ውስጥ ለሚከናወኑ ድርጊቶች የሚሰጥ ጊዜ ማለት ነው።
14. "ሰው" ማለት የተፈጥሮ ሰው ወይም የሕግ ሰውነት ያለው አካል ነው፡፡
3. ስለ ፆታ አገላለፅ
በዚህ መመሪያ በወንድ ፆታ የተደነገገው ለሴት ፆታም ያገለግላል።

4. ዓላማ
ይህ መመሪያ የሚከተሉት ዓላማዎች ይኖሩታል፡-

1. ዳኞች በግልጸኝነት፣ በብቃት፣ በገለልተኝነት እና በተጠያቂነት መርህ ሥራቸውን የሚያከናውኑበትን አሰራር ሥርዓት ማረጋገጥ፤እና
2. የዳኝነት አገልግሎት ከማንኛውም ውስጣዊና ውጫዊ ተጽዕኖ እና ጣልቃ ገብ ነጻ በመሆን እንዲሰራ፣የሕግ የበላይነትን ያረጋገጠ፣የተገልጋይ እርካታ እና አመኔታን ያገኘ እንዲሆን ማድረግ ነው ፡፡ 
5. የተፈጻሚነት ወሰን
ይህ መመሪያ በቢሮው እና በአስተዳደር ፍ/ቤት ዳኞች ላይ ተፈጻሚ ይሆናል፡፡

ክፍል  ሁለት
የፍርድ ቤቱ ዳኞች ተግባርና ኃላፊነት እና የሥራ አፈፃፀም
6. የተጠሪ ዳኛ ሥራ ኃላፊነት
1. ተጠሪ ለቢሮ ኃላፊ ሆኖ ፍርድ ቤቱን በበላይነት ይመራል፣
2. የፍርድ ቤቱን ዳኞች፣ ሬጅስትራሮች እና ሌሎች አስተዳደር ሠራተኞችን ይቆጣጠራል፣ ያስተባብራል፡፡
3. የፍርድ ቤቱን የስራ ዕቅድ እና ለስራ የሚያስፈልገውን በጀት ያዘጋጃል።
4. ዳኛ በጎደለበት ችሎት ተሰይሞ ይሠራል፡፡
5. የፍርድ ቤቱን የሥራ ዕቅድ አፈጻጸም ሪፖርት ለቢሮው ያቀርባል፡፡
6. ሌሎች በሥራ ዝርዝሩ ላይ የተመለከቱትን ተግባሮችን ያከናውናል፡፡

7. የዳኞች ተግባር እና ኃላፊነት፣
1. ዳኞች የቀረቡላቸዉን ጉዳዮች በመመርመር ትዕዛዝ፣ ብይን፣ ፍርድ እና ውሳኔ በመስጠት የዳኝነት ሥራ ማከናወን፣
2.  ሌሎች በሥራ ዝርዝር ላይ የተመለከቱትን ተግባሮችን ያከናውናል፡፡

8. የዳኞች ሥራ አፈጻጸም ውጤት አሞላል
      1. የተጠሪ ዳኛ እና ዳኞች በሥራ ዕቅድ አፈፃፀም ዉጤት ይመዘናለሁ፡፡ 
      2. የአስተዳደር ፍርድ ቤቱ ተጠሪ ዳኛ የሥራ አፈጻጸም በቢሮው ኃላፊ ይሞላል፡፡

      3.  የፍርድ ቤቱን ዳኞች ሥራ አፈጻጸም ውጤት በተጠሪ ዳኛ ይሞላል፡፡
9. የዳኞች ሥራ ስንብት
   1. ማንኛውም የክልል ሲቪል ሰርቪስ ቢሮ አስተዳደር ፍ/ቤት ዳኛ በሚከተሉት 
      ምክንያቶች ካልሆነ በስተቀር ከዳኝነት ሥራው አይነሣም፡-

   ሀ. በመንግሥት ሠራተኞች የጡረታ ሕግ መሰረት የጡረታ መውጫ ዕድሜ ሲደርስ፣

   ለ. ከዳኝነት ሥራ ለመልቀቅ ጥያቄ ሲያቀርብና የአንድ ወር ጊዜ ማስጠንቀቂያ ሰጥቶ 
      በጉባኤ ሲወሰን፣

   ሐ. በሥራ ችሎታ ማነስ ሲታይ እና ይህም በጉባኤው ተረጋግጦ ከዳኝነት ሥራ ላይ  
        እንዲሰናበት ይደረጋል፡፡  

   መ. በዚህ መመሪያ አንቀጽ 2.9 ንዑስ አንቀጽ (ሐ) ላይ የተደነገገዉ የሚስንበት በጉባኤው  
       ሲወሰን ነው፣

   ሠ. በአዋጅ ቁጥር 208/2017 አንቀጽ 77 ስለህመም ፈቃድ የተደነገገው እንደተጠበቀ ሆኖ  

     ዳኛው የዳኝነት ሥራውን በአግባቡ ለማከናወን የማያስችል ህመም ሲያጋጥመው እና 
     በጉባኤው  ሲወሰን ይችላል፣
ረ. የዲሲፕሊን ጥፋት ፈጽሞ ሲገኝ እና በጉባኤው ተጣርቶ ከዳኝነት ሥራ ላይ እንዲሰናበት 
     ይደረጋል፡

ክፍል ሶስት
የአገልግሎት አሰጣጥ እና ጉዳዮች ፍሰት አስተዳደር
3.1. የአሰራር ስርዓት ቅደም ተከተል እና ስታንዳርድ
10. የአገልግሎት አሰጣጥ ቅደመ-ሁኔታ

1. አስተዳደራዊ ውሳኔ በቃል ወይም በጹሁፍ መሰጠቱን በቃለ መሀላ ተደግፎ በህግ በተሰጠ የማቅረቢያ ጊዜ ውስጥ ማመልከቻ በመፃፍ እና ማስረጃ በማያያዝ ማቅርብ፣

2. በአመልካች ወይም ይግባኝ ባይ የተፈረመ ማመልከቻ፣ማስረጃ ዝርዝር እና የተሰጠው ውሳኔ ኮፒ ትክክለኛነቱን ማረጋገጥ፣

3. በጠበቃ፣ መስሪያ ቤት በሚወክለው ነገረፈጅ ወይም የህግ ባለሙያ እና የስጋ ወይም ጋብቻ ዝምድና የሚከራከር ባለጉዳይ ከሆነ ይህንኑ የሚያስረዳ የውክልና ደብዳቤ ማስረጃ በፍትህ መቅረብ አለበት፣

4. በአንድ ጉዳይና ተመሳሳይ ጭብጥ በአስተዳደር ፍርድ ቤቱ ከአንድ በላይ ሰዎች የሚከራከሩ ከሆነ ይህንኑ የሚያስረዳ የውክልና ደብዳቤ ማስረጃ፣መቅረብ አለበት፡፡

11. የአገልግሎት አሰጣጥ ስታንዳርድ
1. በቀጥታ ክስ የሚቀርብ የደመወዝ መቆረጥ ወይም ክፍያ ጥያቄ፣ ከስራና ደመወዝ መታገድ፣ከስራ መሰናበት፣የስራ መልቀቂያ ምስክር ወረቀት ይሰጠኝ ጥያቄ፣የዓመት እረፍት በገንዘብ ተቀይሮ ይሰጠኝ ጥያቄ፣የይግባኝ ማስፈቀጃ አቤቱታ መዝገብ ተከፍቶ በ45 ቀናት ውስጥ ውሳኔ አግኝቶ መጠናቀቅ አለበት።

2. በይግባኝ የሚቀርቡ በዲሲፕሊን እና ቅሬታ ሰሚ ኮሚቴ ታይቶ የተወሰነ ከስራ መሰናበት፣ ከስራ ደረጃ እና ደመወዝ ዝቅታ፣የደመወዝ ቅጣት፣የደረጃ እድገት፣ ዝውውር፣ ድልድል፣ የጡረታ መብት፣ጉዳት ካሳ እና የመሳሰሉ ጉዳዮች መዝገብ ተከፍቶ በ60 ቀናት ውስጥ ውሳኔ ማግኘት አለበት፡፡

3. የፍርድ ይፈፀምልኝ ማመልከቻ ወደ መደበኛ ፍ/ቤት በአንድ ሰዓት ጊዜ ውስጥ መመራት አለበት፡፡

4. በዚህ አንቀጽ ንዑስ አንቀጽ 1 እና 2 ላይ የተደነገገዉ ቢኖርም በተጠቀሰው ጊዜ ዉስጥ እልባት ለመስጠት የማይቻልበት በቂ ምክንያት ሲኖር የተቀመጠው የጊዜ ገደብ በቂ ጥንቃቄ ተደርጎበት ለአጭር ጊዜ ቀጠሮ ተራዝሞ እንዲጠናቀቅ መደረግ አለበት፡፡
12. የአገልግሎት አሰጣጥ እና ጉዳዮች የሚስተናገዱበት ቅደም ተከተል
       የጉዳዮ ውስብስብነት፣ የአገልግሎት አሰጣጥ ጊዜ ገደብ እና የተደረሰበት የጉዳይ ደረጃ 
       መሠረት ያደረገ በልዩ ሁኔታ መስተናገድ ያለባት የማህበረሰብ ክፍል ወይም ተገልጋይ 
       በሚከተለዉ አኳኃን መስተናገድ አለበት፡፡
1. የአስተዳደር ፍ/ቤቱ በብይን ወይም ትዕዛዝ ወደ መልስ ሰጪ መሥሪያ ቤት ተመልሶ እንደገና እንዲታይ ወይም ሂደቱ እንዲቀጥል የተደረገ በተለይም ከሥራና ደመወዝ የታገደ ወይም ከሥራ የተሰናበተ ሰራተኛ ጉዳይ ቅድሚያ ተሰጥቶ ውሳኔ ማግኘት አለበት፡፡

2. በዚህ አንቀጽ ንዑስ አንቀጽ 1 ስር የተደነገገው እንደተጠበቀ ሆኖ ዳኞች በራሳቸው ተነሳሽነት ወይም በሚቀርብላቸው አቤቱታ የጉዳዮን አስቸኳይነት እና ባህሪይ  በተጨማሪም  የይግባኝ  ባይን  የጤና  እና  የዕድሜ  ሁኔታ  ከግንዛቤ በማስገባት ከሌሎች ጉዳዮች በማስቀደም ውሳኔ  እንዲያገኝ ይደረጋል፡፡

3. አካል ጉዳተኛ፣ እመጫት እና ነፍሰጡር ሴት ተከራካሪ የሆኑበት ጉዳይ አስቀድሞ ተለይቶ ቅድሚያ ከሚታዩ ጉዳዮች ጋር ውሳኔ ማግኘት አለበት፡፡

13. የጉዳይ ፍሰት አስተዳደር
1. ለፍርድ ቤቱ የሚቀርብ ጉዳይ የሚስተናገድበት እና የሚጠናቀቅበት የጊዜ ሰሌዳ፣የስራ መጠን እና ጥራት በዳኝነት አገልግሎት አሰጣጥ ስታንዳርድ መሰረት ተግባራዊ መደረግ አለበት፡፡
2.  የፍርድ ቤቱ ተጠሪ ዳኛ መዝገብ ከተከፈተበት ቀን ጀምሮ ፍርድ ወይም ትዕዛዝ እስከሚሰጥ ድረስ ባለማቋረጥ ክትትል ማድረግ አለበት፡፡
14. ቀጠሮ አሰጣጥ
1. የቀጠሮ አሰጣጥ ጉዳዮ በተቀመጠለት ጊዜ ገደብ ውስጥ ሂደቱ ተጠናቆ እልባት እንዲያገኝ ታሳቢ በማድረግ መከናወን አለበት፡፡
2. ፍ/ቤቱ የቀጠሮ አሰጣጥ ከሰዓት በፊት ወይም በኋላ መሆኑን ለይቶ ቀንና ሰዓት በመጥቀስ ለባለጉዳዮች በግልጽ ማሳወቅ አለበት፡፡
3. የቀጠሮ መረዝም የዳኝነት ስራ ብዛት እና ስራው የሚወስደውን ጊዜ ባገናዘበ  መልኩ መሆን አለበት፡፡
4. በችሎት የተሰየሙ ዳኞች በቀነ ቀጠሮ የተከናወኑ ድርጊቶችን በመዝገብ ውስጥ መጻፍ እና ሁሉም መፈረም አለባቸው፡፡
5. የተለዋጭ ቀጠሮ ጥያቄ መቅረብ ብቻውን ተለዋጭ ቀጠሮ አያሰጥም፡፡
6. ተለዋጭ ቀጠሮ ለመስጠት የሚከተሉት ሁኔታዎች ከግንዛቤ መግባት አለባቸው፡፡
ሀ. ቀጠሮ ለመለወጥ ምክንያት ተደርጐ የቀረበው ስጋት ወይም አለመመቸት በሌላ ሁኔታ መፍታት የማይቻል መሆኑ፣

ለ. ቀጠሮ ለመለወጥ ጥያቄ ከመቅረቡ በፊት ለጥያቄው ምክንያት የሆነውን ነገር ለመቅረፍ ወይም ለመፍታት የተደረገ ጥረት መኖሩን፣

ሐ. ቀጠሮ ለመለወጥ የተጠየቀበት ጉዳይ በዳኝነት ሂደት ላይ የቆየበትን የጊዜ ርዝማኔ ከግንዛቤ በመውሰድ፣

መ.  ከዚህ  ቀደም  ተለዋጭ  ቀጠሮ  ያልተጠየቀ  መሆኑ  እንዲሁም  ተጠይቆ የተፈቀደ ወይም ያልተፈቀደ መሆኑን በመለየት፣

ሠ. የአንደኛውን ወገን ወይም ባለጉዳይ የተፋጠነ ፍትህ የማግኘት መብት ላይ ተጽዕኖ የማይፈጥር መሆኑን ከግምት በማስገባት፣ ቀጠሮ ሊለወጥ ይገባል፡፡
ክፍል አራት
 የዳኞች የሥነ-ምግባር እና የዲሲፕሊን ክስ ስነስርዓት
4.1.የዳኝነት ስነ ምግባር እና ስራ አፈፃፀም መርሆዎች
15. ዳኛ መከተል የሚገባው ስነ ምግባር
1. ዳኛ አስተዋይ፣ትሁትና ታጋሽ እንዲሁም በአሰራሩም አስተዋይ እና ጥንቁቅ መሆን አለበት፡፡
2. ዳኛ  በጠባዩ፣ በአድራጎቱና መጥፎ አካባቢ በማዘውተር የዳኝነት  ክብሩን እንዳያዋርድ መጠንቀቅ እና ጨዋ መሆን አለበት፡፡
3. ዳኛ የዳኝነቱን ተግባር በሚያከናውንበት ጊዜ ከንቱ ውዳሴን ሳይሻ፣ በስሜትም ሳይመራ ያለአንዳች ፍርሃትና ስጋት በህግ ታምኖ  መስራት አለበት፡፡
4. ዳኛ በፍርድ ቤት ሰራተኞች እና በራሱ መካከል  መናናቅን የሚፈጥር ግንኙነትን ከመመስረት መታቀብ አለበት፡፡
5. ሰራተኞች የፍርድ ቤቱን ክብር እንዲጠብቁና ለባለጉዳዮች፣ ለምስክሮችና ለተገቢ ጉዳይ ወይም አላማ ወደ ፍርድ ቤቱ ለሚመጡ ሰዎች ሁሉ ትህትና እንዲያሳዩ የፍርድ ቤት ሰራተኞችን ሥነ-ምግባር መቆጣጠር ይጠበቅበታል፡፡
6. ዳኛ የስራ ሰዓት በማክበር ለሌሎች አርአያ መሆን እና በቂ ምክንያት ሳይኖረዉ ወይም ፈቃድ ሳያገኝ ከስራ ገበታው መለየት የለበትም፡፡
7. ከዳኝነት የስራ ባህሪ እና ተገልጋዩ ማህበረሰብ ለዳኝነት ስራ ከሚሰጠዉ ከፍ ያለ ግምት በመነሳት ዳኛ የመንግስት ስራ ሰዓትን ለስራው ብቻ ማዋል አለበት፡፡
8. ዳኛ ለፍርድ ቤቱ ለስራ አገልግሎት ተብሎ የሚቀርብለትን መገልገያ ንብረት ለግል ጥቅሙ ማዋል የለበትም፣ የቀረበለትን መገልገያ ንብረት በጥንቃቄ እና በቁጠባ መያዝ አለበት፡፡
9. ዳኛ በዉሳኔ ያላለቀ ጉዳይን  ሚስጥራዊነት  መጠበቅ አለበት፡፡

        ሀ. ዳኛ በቀረበለት ጉዳይ ላይ ውሳኔ ከመስጠቱ በፊት አብረውት ከሚያስችሉት ዳኞች 
            ወይም ከስራ ባልደረቦቹ ጋር ካልሆነ በስተቀር በዝርዝር ጉዳይ ላይ ከማንኛውም 
            ሌላ ሰው ጋር በግል መወያየት ወይም በማናቸውም መገናኛ ብዙሃን መግለጫ 
            ወይም አስተያየት መስጠት የለበትም፡፡

       ለ. ዳኛ አብረውት ከሚያስችሉት ዳኞች ውጪ ካሉት ሌሎች ዳኞች ጋር ሲወያይ 
          የተከራካሪ ወገኖችን ማንነት ሳይገልፅ በጭብጡ ላይ ብቻ ውይይት ማድረግ አለበት፡፡
10. ዳኛ ከችሎት የሚነሳበት ምክንያት እና የአፈጻጸም ሥርአት፡-

ሀ. አንድን ጉዳይ እንዳያይ በህግ የተከለከለ መሆኑን እንዳወቀ መቃወሚያ እስኪቀርብበት ድረስ ሳይጠበቅ ምክንያቱን በሚገባ ገልፆ ከችሎት መነሳት አለበት፡፡

ለ. ዳኛ ከተከራካሪዎች ጋር የሥጋ ወይም የጋብቻ ዝምድና መኖሩን እንዳወቀ ወይም አስቀድሞ ጉዳዩን ያየበት ሁኔታ ከነበረ በእራሱ ጊዜ ከችሎት መነሳት ይኖርበታል፡፡

ሐ. ዳኛዉ ለመነሳት ፈቃደኛ ካልሆነ ግን አብረውት የሚያስችሉ ሌሎች ዳኞች ጉዳዩን በአግባቡ ካጣሩ በኋላ ትዕዛዝ ይሰጣሉ፡፡

መ. ዳኛ ያለበቂ ምክንያት የቀረበለትን ጉዳይ አላይም ማለት የለበትም፡፡

11. ለዳኝነት በቀረበ ወይም በሚቀርብ ወይም ለዳኝነት ቀርቦ በተወሰነ ጉዳይ ምክንያት ዳኛ በቀጥታ ወይም በተዘዋዋሪ መንገድ ጉቦ፣መደለያ፣ስጦታ ወይም ሌላ ጥቅም ከባለጉዳይ ወይም ከሌላ ማንኛውም ሰዉ መቀበል የለበትም፡፡
12. ዳኛ በአማላጅ መስራት ወይም ራሱ አማላጅ ሆኖ መቅረብ የለበትም፡፡
13. ዳኛ የማይገባውን ጥቅም ለማግኘት ወይም ለሌላ ሰው ለማስገኘት ስልጣንን ለግል ጥቅም ማዋል እና የዳኛንት ክብሩን መሳሪያ ማድረግ የለበትም፡፡
14. ዳኛ ከመደበኛ የስራ ሰዓት ውጭ ከዳኝነት ተግባርና ክብር ጋር የሚጋጭ ወይም የሚቃረን ስራ መስራት እና የዳኝነት ስራን ከግል ጥቅም ጋር ማገናኘት አይገባውም፡፡
15. ዳኞች ለሚሰጧቸው ዉሳኔዎች ለሚያከናውኗቸዉ ሌሎች ስራዎች ሕጋዊ ኃላፊነት ተጠያቂነት አለባቸው፣ዳኞች ህግን መሰረት በማድረግ በሚሰጧቸዉ ትዕዛዝ፣ ብይን፣ፍርድና ዉሳኔ በፍትሐብሔርም  ሆነ በወንጀል ተጠያቂ አይሆኑም።
16.  በዝግ ችሎት እንዲታይ ፍ/ቤቱ ከሚወስናቸው ጉዳይ በስተቀር በግልጽ ችሎት ማስቻል፣ በችሎት የሚደረግ የዳኝነት ክንውን ለተከራካሪ ወገኖች፣ለህዝብ እና ለመገናኛ ብዙሀን ክፍት ማድረግ አለበት።
16. የዳኝነት አገልግሎት አሰጣጥ እና የስራ አፈፃፀም

1.
ዳኛ በሚሰጠው ፍርድ፣ውሳኔ፣ትዕዛዝ እና ብይን የሀገሪቱን ህጎች በትክክል ስራ ላይ እንዲውሉ ማድረግ ተቀዳሚ ተግባሩ ነው፡፡

2. በዚህ አንቀጽ ንዑስ ቁጥር 1 የተደነገገው እንደተጠበቀ ሆኖ በተለይም ዳኛ ወደ ጉዳዩ ከመግባቱ በፊት የዳኝነት ስልጣን እና የክስ ምክንያት ያለ መሆኑን ማረጋገጥ ይገባዋል፡፡

3.ዳኛ በፍርድ ቤት የቀረቡ ተከራካሪዎች በብሔር፣በፆታ ፣በቋንቋ፣ በሃይማኖት፣ በፖለቲካ አመለካከት፣ በቤተሰብ፣ በማህበራዊ እና ሌሎች ግንኙነቶች ወይም አግባብነት በሌለው ሌላ ምክንያት ልዩነት ሳያደርግ በእኩልነት በቀረበለት ፍሬ ነገር እና ማስረጃ ላይ ተመስርቶ ውሳኔ መስጠት አለበት፡፡
4. ዳኛ የህግ ስርዓት እና የፍትህ አስተዳደር ዕድገት እንዲያሳይ ትጋትና ጥረት ማሳየት አለበት፡፡ በመሆኑም፡-

ሀ. ስለ ህግ ያለውን እውቀት ለማዳበር እና የሙያ ብቃቱን ለማሳደግ ዘወትር ጥረት ማድረግ አለበት፡፡

ለ.  በሚሰጥ ስልጠና መሳተፍ አለበት፡፡

5. ዳኛ በአስተዳደር ፍ/ቤት አገልግሎት አሰጣጥ እና አሰራር ስታንዳርድ መሰረት የቀረበለትን ጉዳይ እልባት መስጠት አለበት፤ ቀጠሮ ማብዛት እና በቂ ባልሆነ ምክንያት የቀረበለትን ጉዳይ እንዲጓተት ማድረግ የለበትም፡፡

  6. ዳኛ በማንኛዉም ጊዜ በአሰራር እና በችሎት አመራር የፍርድ ቤቱን ክብር 

      መጠበቅ፣የሚናገረውም ሆነ በጽሁፍ የሚያስተላልፈው መልዕክት ግልጽና በቀላሉ 
      ለመረዳት የሚቻል መሆን አለበት፡፡

7. ዳኛ አብረውት ከሚያስችሉት ዳኞች እና ከስራ ባልደረቦች ጋር ተግባብቶ፣ ተባብሮ እና ተከባብሮ መስራት አለበት፡፡

  8. ዳኛ በችሎት የሚያነጋግራቸውን ተከራካሪ ወገኖችን፣ ምስክሮችን፣ ጠበቆችን ወይም  

      ነገረ ፈጆችን አድሎ በሌለበት ሁኔታ በአግባቡ ማስተናገድ እና በትዕግስት    

      ማድመጥ፣ ክርክራቸውንም ማስጨረስ አለበት፡፡
10.  የችሎት ስነስርዓት ለማስከበር ተከራካሪዎችን መቆጣጠር እና የፍርድ ሂደት    
 በስርዓት እንዲካሄድ ማድረግ አለበት፣
ሀ. ተከራካሪዎች ተገቢ ያልሆነ ጠባይ ሲያሳዩ፣ተገቢ ያልሆነ  ድርጊት ሲፈፅሙ፣ ሳይዘጋጁ ሲቀርቡና አሳማኝ ያልሆነ ምክንያት እየፈጠሩ ነገር እንዳይቆረጥ ለማድረግ ሲሞክሩ ዳኛዉ ተከራካሪ ወገኖችን ስለመስማት ከግምት ዉስጥ በማስገባት አጥፊዎችን በአግባቡ መገሰጽ እና ማረም አለበት፡፡

ለ. ዳኛ የችሎት ስነስርዓት ለማስከበር ተገቢውን እርምጃ መውሰድ አለበት፡፡

10. ለፍርድ፣ ውሳኔ፣ ትዕዛዝ እና ብይን አሰጣጥ ላይ ተፈፃሚ ስለሚሆን ህግ፡

ሀ. የክልል መንግሥት ሠራተኞች አዋጅ ቁጥር 208/2017 እንዲሁም የክልል መንግስት ሰራተኞች የመልካም ስብዕና ግንባታ፤የዲስፕሊን አፈጻጸምና የቅሬታ አቀራረብ ሥነ-ሥርዓት ደንብ ቁጥር 182/2018 መሠረት ነው፡፡
ለ. የፍትሐብሔር ህግ እና የፍትሐብሔር ሥነ-ስርዓት ሕግ እና ልዩ ልዩ አዋጆች፣ ደንቦች እና መመሪያዎች ላይ በተደነገገው መሠረት፣ የነገሩን ጭብጥ፣ማስረጃ፣ የክርክሩን ሁኔታ እና አግባብነት ያለውን የሕግ ድንጋጌ መጥቀስ እና ምክንያት በማብራራት ውሣኔ መሰጠት አለበት፡፡

11. ዳኛ በሀሳብ በሚለይበት ጊዜ የተፋጠነ ፍትህ ለመስጠት እንዲቻል የልዩነት ሀሳቡን ያለመዘግየት በማስቀመጥ ፣ በሀሳብ ተለይቶ የሚፅፈውን አስተያየትና የሚለይበትን ነጥብ ከማስፈር አልፎ የስራ ጓደኞቹን፣ የሌሎች ግለሰቦችንም ሆነ የህብረተሰብ ክፍሎችን ስሜትም ሆነ ክብር ያለአግባብ የሚነካ አስተያየት መሰንዘር የለበትም፡፡

12. የሰራተኞችን ችሎት ሥነ ስርአት እንዳያጓድሉ፤በስራቸው ላይ ቸልተኝነት እንዳያሳዩ ወይም ስራቸውን ለግል ፍላጎት መጠቀሚያ እንዳያውሉ ዳኛው የችሎት ሰራተኞችን የስራ ክንውን መቆጣጠር፣ ተገቢውን ምክርና ተግሳጽ መስጠት እና አስፈላጊ ሆኖ ሲገኝም ሌላ ሕጋዊ እርምጃ እንዲወሰድ ማድረግ አለበት፡፡

13. ዳኛ በማንኛውም ወገን የሚቀርቡና የፍርድ ቤቱ መዛግብት አካል የሚሆኑ አቤቱታዎች፤ ሌሎች ጽሁፎች ወይም በቃል የሚነገሩ ቃላትና አስተያየቶች ለፍርድ አሰጣጥ አስፈላጊ ሆነው እስካልተገኙ ድረስ የዳኝነት መዝገቦች ከጸያፍ፣ አስነዋሪ ቃላት እና አስተያየት ነጻ መሆናቸውን ማረጋገጥ እና በመዝገብ ላይ የሚጽፋቸዉ ነገሮች ከጸያፍና አስነዋሪ ቃላት ወይም አስተያየት ነጻ መሆን አለበት፡፡

14. ዳኛ ክስ፣ መልስ እና አቤቱታ በሥነ ስርአት ሕጉ መሰረት ተዘጋጅቶ የቀረበ መሆኑን ማረጋገጥ እና መቆጣጠር አለበት፡፡
ክፍል  አምስት
የዳኞች ቅሬታ እና የዲሲፕሊን ጥፋት ጉዳዮች ላይ ውሳኔ ስለመስጠት  የዳኞች ቅሬታ  አቀራረብ፣ የዲሲፕሊን ጥፋት፣ ክስ  አመሰራረት እና  አወሳሰን በሚከተሉት ስርአቶች መመራት አለበት፡-
17.  የዳኞች ቅሬታ አቀራረብ እና አፈጻጸም ስነስርዓት፡-
ሀ.  ማንኛውም ዳኛ በማንኛውም ጉዳይ ቅሬታ ሲኖረዉ ለጉባኤ ቅሬታ በጽሁፍ 
    ያቀርባል፣

ለ. በክልል የመንግስት ሰራተኞች የመልካም ስብዕና ግንባታ፤የዲሲፕሊን አፈጻጸምና ቅሬታ አቀራረብ ሥነሥርዓት ደንብ ቁጥር 182/2018 መሰረት ጉባኤው ቅሬታውን ተመልክቶ ውሳኔ ይሰጣል፣

ሐ. በተሰጠ የጉባኤ ውሳኔ ላይ ቅሬታ ያለው ዳኛ ይግባኙን ለክልል ጠቅላይ ፍ/ቤት ማቅረብ ይችላል።
18. የሚከተሉትን ጥፋቶች መፈጸም ከባድ የዲሲፕሊን ክስ ያስከትላል፡-
ሀ. ጉቦ፣ መደለያ፣ ስጦታ ወይም ሌላ ጥቅም መቀበል ወይም እንዲሰጠው መጠየቅ፣ 

ለ. ያለበቂ ምክንያት በተደጋጋሚ ከስራ መቅረት ወይም የስራ ሳዓት አለማክበር፣ 

ሐ. በዳኝነት ስልጣን አለአግባብ መጠቀም፣

መ. ያለ በቂ ምክንያት ቀጠሮ ማብዛትና ባለ ጉዳዮችን ማጉላላት፣

ሠ. በቸልተኝነት፣ በመለገም ወይም ሆን ብሎ በስራ ላይ በደል ማድረስ፣ 

ረ. ተገቢ ያልሆነ ጥቅም ለራስ ለማግኘት ወይም ለሌላ ሰው ማስገኘት፣ 

ሰ. በአማላጅነት ወይም በውስጥ እና በውጭ ተጽዕኖ መስራት፣

ሸ. በልማዳዊ ስካር ወይም ሱስ በሚያስይዝ ዕጽ በመመረዝ ስራን መበደል፣ 

ቀ. የአልኮል መጠጥ ጠጥቶ በስካረ ምክንያት ወደ ስራ አለመግባት፣

በ. ከስራ ባልደረቦች ተግባብቶ ባለመስራት በስራ ላይ እንቅፋት መፍጠር፣ 

ተ. ተመሳሳይ የሆኑ የዲሲፕሊን ግድፈቶችን በመጣስ ጥፋት መፈጸም፡፡

ቸ. ከፍርድ ቤቱ ተጠሪ ዳኛ ተገቢውን ፍቃድ ሳያገኝ አስተዳደር ፍርድ ቤቱን የሚመለከት ማናቸውም ነገሮች ለመገናኛ ብዙሃን እና ጋዜጠኞች መግለጫ መስጠት፣

19.  የሚከተሉትን ጥፋት መፈፀም ቀላል የዲሲፕሊን ቅጣት ያስከትላል፡-
ሀ. በሌላ ዳኛ በፍርድ ቤቱ ተጠሪ ዳኛ ወይም በሬጅስትራሩ አሰራር ላይ ተገቢ ያልሆነ ተፅዕኖ ለማሳደር መሞከር፣

ለ. የፍርድ ቤቱ ተጠሪ ዳኛ በህግ የተሰጠውን ስልጣን መሰረት  በማድረግ በተደጋጋሚ ለሚያቀርባቸው ጥያቄዎች ምላሽ አለመስጠት ወይም ችላ ማለት፣

ሐ. በፍርድ ቤቱ መልካም ስም ላይ ጉዳት ማድረስ፣ ጉዳት ያደርሳል ተብሎ የሚገመት ተግባር መፈፀም፣

መ. ተመሳሳይ የሆኑ የዲሲፕሊን ግድፈቶችን በመጣስ ጥፋት መፈጸም፡፡

20. የዲሲፕሊን ክስ አመሰራረት እና አወሳሰን
1. የዲሲፕሊን ክስ ስለማቅረብ
ሀ. በዳኝነት ሥራ አካሄድ ላይ ግልጽ የሆነ የዳኝነት ሥነ-ምግባር ጥሰት ተፈጽሟል ብሎ ያመነ ማንኛውም ሰው ወይም ስለመፈጸሙ ማስረጃ ያለው ወገን ለዳኞች አስተዳደር ጉባኤ ፀሐፊ /ም/ቢሮ ኃላፊ/ አቤቱታ ያቀርባል፡፡

ለ. አቤቱታ አቅራቢው የዲሲፕሊን ክሱን በጽሁፍ አዘጋጅቶ እና ማስረጃዎችን አያይዞ ማስረጃዎቹ በሌላ አካል እጅ ከሆነም ይህንኑ ጠቅሶ ለጉባኤው ጽ/ቤት ማቅረብ ይኖርበታል፡፡

ሐ. በዚህ መመሪያ የተደነገገው እንደተጠበቀ ሆኖ የጉባኤው ፀሐፊ /ም/ቢሮ ኃላፊ/  በቂ ምክንያት እና ማስረጃ ሲኖር በማንኛውም ዳኛ ላይ የዲሲፕሊን ክስ እንዲቀርብ ያደርጋል፡፡

መ. በዲሲፕሊን ክስ ስነስርዓት አቀራረብ እና አወሳሰን ረገድ በዚህ መመሪያ ላይ ያልተሸፈኑ ጉዳዮች በስራ ላይ ባለው የክልል መንግስት ሰራተኞች የመልካም ስብዕና ግንባታ፤የዲሲፕሊን አፈጻጸምና ቅሬታ አቀራረብ ሥነ-ሥርአት ደንብ ቁጥር 182/2018 ድንጋጌዎች መሠረት ተፈጻሚ ይሆናሉ፡፡

ሠ. የዳኝነት ሥነ-ምግባር ጥሰት መፈጸሙን አቤቱታ ያቀረበ ሰው በጉዳዩ ላይ 
    የተወሰነውን ውሣኔ የማወቅ መብት ይኖረዋል፡፡
21.  የክስ አቀራረብ ስነስርአት
ሀ. ጉባኤው የቀረበለትን ክስ በራሱ ለማጣራት ወይም አጣሪ ኮሚቴ በማቋቋም ጉዳዩን አጣርቶ እንዲያቀርብ ሊመራው ይችላል፡፡

ለ. ጉባኤው ክሱ ተገቢ ሆኖ ካላገኘው ለአቤቱታ አቅራቢው ይህንኑ ይገልጽለታል፡፡

ሐ. ጉባኤው የቀረበው ክስ ተገቢ ሆኖ ሲያገኘው የቀረበውን ክስና ማስረጃ ለተከሳሽ  እንዲደርሰው  አድርጎ  ተከሳሽ  የመከላከያ መልሱን እና ማስረጃዎቹን ለጉባኤው እንዲያቀርብ ያዛል፡፡

መ. ለጉባኤው  የቀረበውን  ክስ  እና  መልሱን  ከመረመረ  በኃላ  ማስረጃዎቹን ለመስማት ቀጠሮ ይይዛል፣ተከሳሹም በተያዘዉ ቀጠሮ እንዲገኝ ያደርጋል፡፡

ሠ. ተከሳሹ መጥሪያ ደርሶት ካልቀረበ ጉዳዩ በሌለበት ይታያል፡፡

ረ. ጉባኤው ክርክሩንና ማስረጃውን ከመረመረ በኃላ በቀረበው ክርክር እና ማስረጃ ላይ ተመስርቶ ተገቢውን ውሳኔ ይሰጣል፡፡

ሰ. ጉባኤው በያዘው ጉዳይ ላይ የመጨረሻ ውሳኔ እስኪሰጥ ድረስ ጉዳዩን በሚስጥር  የመያዝ ግዴታ አለበት።

ሸ. ጉባኤው በሚሰጠው የመጨረሻ ውሳኔ ቅሬታ ያለው ዳኛ ይግባኙን ውሳኔው ከተሰጠው በ60 ቀናት ውስጥ ለክልል ጠቅላይ ፍ/ቤት ማቅረብ ይችላል፡፡

22.  ከስራ አግዶ ስለ ማቆየት
        ሀ. ከባድ የዲሲፕሊን ክስ ፈጽሟል ተብሎ የክስ አቤቱታ የቀረበበት ዳኛ ጉዳዩ ተጣርቶ 
           የመጨረሻ ውሳኔ እስኪሰጥ ድረስ ከስራ ታግዶ እንዲቆይ ጉባኤው ትእዛዝ ሊሰጥ 
           ይችላል፡፡

        ለ. ከስራ ታግዶ የሚቆይበት ጊዜ እጅግ ቢበዛ ከ2/ሁለት/ ወር መብለጥ የለበትም፡፡

        ሐ. ከስራ የታገደ ዳኛ ከቀረበበት ክስ ነጻ ከሆነ ወደ ስራው እንዲመለስ

ይደረጋል፡፡

       መ. ከውሳኔ በፊት እንደጥፋተኛ ባለመቆጠር መብት ምክንያት የዳኛው ደመወዝ እና 
           ሌሎች የሚያገኛቸው ጥቅሞች አይታገዱም።

23.  ከጉባኤው ዲሲፕሊን ክስ ስብሰባ ስለመነሳት
ሀ.የጉባኤው አባል የቀረበውን የዲሲፕሊን ክስ እንዳያይ አቤቱታ ከቀረበ ከጉባኤው ስብሰባ እንዲነሳ በጉባኤው ትእዛዝ ሊሰጥ ይችላል፡፡

ለ.የጉባኤው አባል ጉዳዩን ማየት የማይገባው መሆኑን እንዳወቀ መቃወሚያ እስኪቀርብበት ድረስ ሳይጠበቅ ምክንያቱን በሚገባ ገልፆ ከጉባኤው ስብሰባ መነሳት አለበት፡፡

ሐ.የጉባኤው አባል ፀብ፣ የሥጋ ወይም ጋብቻ ዝምድና መኖሩን እንዳወቀ ወይም አስቀድሞ ጉዳዩን ያየበት ሁኔታ ከነበረ በእራሱ ጊዜ ከጉባኤው መነሳት አለበት፡፡ ለመነሳት ፈቃደኛ ካልሆነ አብረው ይሰሩ የነበሩ የጉባኤ አባላት ጉዳዩን በአግባቡ አጣርተውና በማስረጃ አረጋግጠው ከጉባኤው ስብሰባ እንዲነሳ ትዕዛዝ ይሰጣሉ፡፡

መ. የጉባኤው አባል ያለበቂ ምክንያት የቀረበለትን ጉዳይ አላይም ማለት የለበትም፡፡
24.  የዲሲፕሊን ክስ ውሳኔ አሰጣጥ
ጉባኤዉ የቀረበለትን የዲሲፕሊን ክስ ከሚቀረበው ማስረጃ ጋር መርምሮ የዲሲፕሊን ጥፋት በዳኛ መፈጸሙን ሲያረጋገጥ ከሚከተሉት ቅጣቶች አንዱን ሊወስን ይችላል፡- 

 ሀ. የቃል ማስጠንቀቂያ

ለ. የጽሁፍ ማስጠንቀቂያ

ሐ. እስከ አስራ አምስት ቀን የሚደርስ የደመወዝ ቅጣት

መ. ከአስራ ስድስት ቀን እስከ ሶስት ወር የሚደርስ የደመወዝ ቅጣት 

ሠ. ከስራ እና ደመወዝ እስከ አንድ አመት በአንድ ደረጃ ዝቅ ማድረግ 

ረ. ከስራ ማሰናበት፤
ሰ. በዚህ አንቀጽ ከፊደል “ሀ እስከ ሐ” የተመለከቱት ቀላል የዲሲፕሊን ቅጣቶች ሲባሉ ከፊደል “መ እስከ ረ” የተመለከቱት ከባድ የዲሲፕሊን ቅጣቶች ናቸው፡፡

25. ክስ የሚቋረጥበት ሁኔታ
1. የዲሲፕሊን ክስ የቀረበበት ዳኛ በራሱ ፈቃድ ከስራ ቢለቅ የቀረበበት የዲሲፕሊን ክስ ይቋረጣል፡፡ ሆኖም በመንግስት መስሪያ ቤት መልሶ ከተቀጠረ የተቋረጠው ክስ መታየቱን ይቀጥላል፡፡

2. ዳኛ በማንኛውም ምክንያት አገልግሎቱ ሲቋረጥ ወይም ሲጠይቅ የአገልግሎት ዘመኑን፣ሲከፍለው የነበረውን ደመወዝና ከስራ የተሰናበተበትን ምክንያት የሚገልጽ የአገልግሎት የምስክር ወረቀት እና የስራ መልቀቂያ ይሰጠዋል፡፡

26.  የቅጣት ውሳኔ ሪከርድ አያያዝ
1. ጉባኤው የቅጣት ውሳኔ የሰጠባቸው የዲሲፕሊን ጉዳዮች ከዳኛው የግል ማህደር ጋር እንዲያያዝ ይደረጋል፡፡

2. ጉባኤዉ የሰጠው ውሳኔ ከስራ መሰናበት ሲሆን የተሠጠው ውሳኔ በይግባኝ እስካልተሻረ ድረስ ከዳኛ የግል ማሕደር ጋር ይያያዛል፡፡

3. ተቀባይነት ያጡ ወይም ውሳኔ ያላገኙ የዲሲፕሊን ጉዳዮች ከዳኛው የግል ማህደር ጋር አይያያዙም፡፡
27. የመሰየም አቤቱታ አቀራረብ እና ስርዓት፤
1. በቀላል ጥፋት የተቀጣ የመሰየም አቤቱታ ማቅረብ ሳያስፈልገው ቅጣቱን ከጨረሰ አንድ ዓመት በኋላ ሪከርዱ ይሰረዝለታል ወይም ቀሪ ይደረጋል፡፡

2. በከባድ የዲስፕሊን ጥፋት የተቀጣ የጥፋተኛነት ሪከርድ እንዲሰረዝ እና ስሙን በመሰየም እንዲመለስለት መጠየቅ ይችላል፡፡

3. የመሰየም አቤቱታ የሚቀርበው ለጉባዔ ሆኖ አቤቱታው ሊቀርብ የሚችለው ከባድ የዲስፕሊን ቅጣት ከተወሰነ እና ተግባራዊ ከተደረገ ሶስት ዓመት እና በላይ ከሆነ በኋላ ነው፡፡

4. ጉባዔውም አስፈላጊ ሆኖ ካገኘው ይመለከተዋል ያለውን አካል በቀረበው የመሰየም አቤቱታ ላይ አስተያየት እንዲሰጥ ያደርጋል፣ተቀጪዉ መልካም የስነ ምግባር አርአያነት ያለዉ ስራ ከሰራ ሊመለከተው ይችላል፡፡

5. አመልካችን በአካል በማነጋገር አስፈላጊውን ምርመራ ካደረገ በኋላ ጥፋቱ ከሪከርድ እንዲሰረዝ ሊወስን ይችላል፡፡

28. የመሰየም ውጤት
1.
የአመልካች የጥፋተኛነት ሪከርድ ይሰረዛል፣የተፈጸመው ጥፋት እና ተወስኖ የነበረው ቅጣት እንዳልነበረ እና ዳግም በማንኛውም አካል ሊነሳ አይችልም፣ የቅጣት ሪከርዱ በማናቸውም ዓይነት ውሣኔ ላይ አይጠቀስም፣

2.
የቅጣት ውሳኔው እንዲነሳ ጉባኤው ሲወስን ከተቀጭው ማህደር የተያያዘው የጥፋተኝነት ውሳኔ ከማህደሩ እንዲወጣ ይደረጋል፣ ለወደፊትም እንዳልተቀጣ ይቆጠራል፡፡
ክፍል ስድስት 

ልዩ ልዩ ድንጋጌዎች
29.  ተፈጻሚነት ስለማይኖራቸው ህጎች
ከዚህ መመሪያ ጋር የሚቃረን ማንኛውም መመሪያ ይህን መመሪያ ወይም ልማዳዊ አሰራር በዚህ መመሪያ ውስጥ በተመለከቱ ድንጋጌዎች ላይ ተፈፃሚነት አይኖረውም።

30.  ልዩ ልዩ አዋጆች፣ ደንቦች እና መመሪያዎችን ስራ ላይ ስለማዋል
      በዚህ መመሪያ ያልተሸፈኑ ጉዳዮች በስራ ላይ ባሉት የክልል መንግሥት ሠራተኞች 
      አዋጅ፣የመልካም ስብዕና ግንባታ፤የዲሲፕሊን አፈጻጸምና የቅሬታ አቀራረብ ስነ ስርዓት  

      ደንብ እና መመሪያዎች ድንጋጌዎች መሰረት ተፈፃሚ ይሆናል፡፡
31. መመሪያውን ስለማሻሻል
     ይህ መመሪያ እንዳስፈላጊነቱ ሊሻሻል ይችላል፡፡
32.  መመሪያው የሚጸናበት ጊዜ
ይህ መመሪያ  ከህዳር 1/03/2017 ዓ.ም ጀምሮ የፀና ይሆናል፡፡
የቤኒሻንጉል ጉሙዝ ክልላዊ መንግስት የሲቪል ሰርቪስ ቢሮ
አቶ ጌታሁን አብዲሳ ሌንጫ

የቢሮ ኃላ

